ROZHODNUTIE KOMISIE
z 23. decembra 2008,
ktorým sa v súlade so smernicou Rady 1999/105/ES členským štátom povoľuje rozhodovať o rovnocennosti záruk poskytnutých na množiteľský materiál lesných kultúr, ktorý sa má dovážať z určitých tretích krajín
[oznámené pod číslom K(2008) 8589]
(2008/989/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 1999/105/ES z 22. decembra 1999 o uvádzaní množiteľského materiálu lesných kultúr na trh (1), a najmä na jej článok 19 ods. 3,
keďže:
(1)
V súlade s článkom 19 ods. 1 smernice 1999/105/ES sa prijíma rozhodnutie Rady o rovnocennosti množiteľského materiálu lesných kultúr produkovaného v tretích krajinách, ktorým sa stanovujú podmienky, na základe ktorých sa do Spoločenstva smie dovážať množiteľský materiál lesných kultúr patriaci do kategórií „identifikovaný zdroj“ a „selektovaný“. Informácie týkajúce sa niektorých tretích krajín, ktoré sú v súčasnosti dostupné na úrovni Spoločenstva, však nie sú dostatočné na to, aby sa tieto tretie krajiny mohli zaradiť do uvedeného rozhodnutia. Ide o tieto krajiny: Bielorusko, Bosna a Hercegovina, Bývalá juhoslovanská republika Macedónsko a Nový Zéland.
(2)
Aby sa zabránilo narušeniu bežného obchodného styku v dôsledku vypršania platnosti rozhodnutia Komisie 2005/942/ES z 21. decembra 2005, ktorým sa podľa smernice 1999/105/ES povoľuje členským štátom prijímať rozhodnutia o poskytovaní záruk týkajúcich sa množiteľského materiálu lesných kultúr z tretích krajín (2), malo by sa členským štátom povoliť, aby rozhodovali o tom, či určitý materiál dovezený z týchto tretích krajín ponúka rovnocenné záruky so zárukami, ktoré sa vzťahujú na množiteľský materiál lesných kultúr produkovaný v Spoločenstve v súlade so smernicou 1999/105/ES.
(3)
Aby sa rozsah pôsobnosti smernice Rady o rovnocennosti, pokiaľ ide o množiteľský materiál lesných kultúr produkovaný v tretích krajinách, mohol v budúcnosti rozšíriť na tretie krajiny, ktoré nie sú uvedené v zozname uvedeného rozhodnutia, pre tretie krajiny sa vyžaduje dostatočné časové obdobie na implementáciu medzinárodnej schémy OECD na certifikáciu množiteľského materiálu lesných kultúr na medzinárodnom trhu. Preto by malo byť vhodné predĺžiť platnosť tohto rozhodnutia do 31. decembra 2014. Obdobie uplatňovania tohto rozhodnutia by malo byť dostatočne dlhé, aby sa zabránilo akémukoľvek riziku narušenia dovozov do členských štátov.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre osivá a množiteľský materiál pre poľnohospodárstvo, záhradníctvo a lesníctvo,
PRIJALA TOTO ROZHODNUTIE:
Článok 1
V súvislosti s tretími krajinami uvedenými v prílohe a v súvislosti s druhmi, kategóriami a v nej ustanovenými typmi základného materiálu sa členským štátom povoľuje rozhodovať o tom, či množiteľský materiál lesných kultúr produkovaný v týchto krajinách poskytuje rovnocenné záruky týkajúce sa schvaľovania jeho základného materiálu a opatrení prijatých v rámci jeho produkcie s cieľom jeho uvedenia na trh, aké poskytuje množiteľský materiál lesných kultúr produkovaný v Spoločenstve, ktorý spĺňa predpisy smernice 1999/105/ES.
Množiteľský materiál lesných kultúr uvedený v prílohe je opatrený listom o pôvode alebo úradným osvedčením vydaným krajinou pôvodu a záznamami obsahujúcimi podrobné údaje o všetkých zásielkach určených na vývoz, ktoré poskytne dodávateľ v tretej krajine.
Článok 2
Členské štáty bezodkladne informujú Komisiu a ostatné členské štáty o všetkých rozhodnutiach, ktoré prijali v súlade s týmto rozhodnutím, a o každom odvolaní takýchto rozhodnutí.
Článok 3
Toto rozhodnutie sa uplatňuje od 1. januára 2009 do 31. decembra 2014.
Článok 4
Toto rozhodnutie je určené členským štátom.
V Bruseli 23. decembra 2008